《三日侍安成王曲水宴诗》
南北朝·刘孝绰

汇泽良孔殷，分区屏中县。蹑跨兼流采，襟喉迩封甸。

吾王奄丰毕，析圭承羽传。不资鲁俗移，何待齐风变。

东山富游士，北土无遗彦。一言白璧轻，片善黄金贱。

馀辰属上巳，清祓追前谚。持此阳濑游，复展城隅宴。

芳洲亘千里，远近风光扇。方欢厚德重，谁言簿游倦。

作者简介：（481—539）南朝梁彭城人，本名冉，字孝绰，小字阿士。七岁能文，年十四，代父起草诏诰，号“神童”。梁武帝天监初，起家著作佐郎。后迁尚书水部郎。作诗得武帝嗟赏。累擢秘书丞，廷尉卿。被到洽所劾，免官。位终秘书监。